b'\n_START_ARTICLE_\nR\xc3\xbcdiger Rehm\n_START_SECTION_\nUra pelaajana\n_START_PARAGRAPH_\nRehm aloitti pelaajauransa VfL Heilbronnin juniorina ja voitti seuran paidassa nuorten Saksan cupin mestaruuden vuonna 1996. H\xc3\xa4n siirtyi Heilbronnista SV Waldhof Mannheimiin, jonka paidassa debytoi 2. Bundesliigassa kaudella 1999/2000. Rehm pelasi valtaosan urastaan 2. Bundesliigassa edustaen Mannheimin lis\xc3\xa4ksi 1. FC Saarbr\xc3\xbcckeni\xc3\xa4, SSV Reutlingeni\xc3\xa4, Erzgebirge Auea ja Kickers Offenbachia. Rehm pelasi monipuolisissa rooleissa keskikent\xc3\xa4ll\xc3\xa4 ja hy\xc3\xb6kk\xc3\xa4yksess\xc3\xa4 saaden mukavasti vastuuta eri seuroissa. Kaudeksi 2007/08 Rehm siirtyi FSV Oggersheimiin Regionalligaan ja pelasi uransa viimeiset kaudet alemmilla sarjatasoilla. H\xc3\xa4n lopetti aktiiviuransa kauden 2010/11 j\xc3\xa4lkeen SG Sonnenhof Gro\xc3\x9faspachissa.\n_START_SECTION_\nUra valmentajana\n_START_PARAGRAPH_\nRehm aloitti valmennusuransa SG Sonnenhofin apuvalmentajana kes\xc3\xa4ll\xc3\xa4 2008 edustaen seuraa my\xc3\xb6s pelaajana. Alexander Zornigerin siirrytty\xc3\xa4 RB Leipzigin per\xc3\xa4simeen Rehmist\xc3\xa4 tuli kes\xc3\xa4ll\xc3\xa4 2012 Sonnenhofin p\xc3\xa4\xc3\xa4valmentaja. Rehmin johdolla Sonnenhof voitti kaudella 2013/14 Regionalliga S\xc3\xbcdin mestaruuden ja nousi 3. Ligan. _NEWLINE_Rehm j\xc3\xa4tti valmentajan paikkansa lokakuussa 2014 keskitty\xc3\xa4kseen valmentajalisenssin suorittamiseen. H\xc3\xa4nen oli tarkoitus palata valmentajaksi kes\xc3\xa4ll\xc3\xa4 2015. Rehmin korvannut Uwe Rapolder ei kuitenkaan saanut joukkueen peli\xc3\xa4 parantumaan ja helmikuun lopussa 2015 Rehm palasi seuran p\xc3\xa4\xc3\xa4valmentajaksi. Helmikuussa valmentajalisenssins\xc3\xa4 suorittaneen Rehmin johdolla Sonnenhof sijoittui kauden p\xc3\xa4\xc3\xa4tteeksi 3. Ligassa sijalle 15._NEWLINE_Kaudella 2015/16 Rehm luotsasi Sonnenhofin seitsem\xc3\xa4nneksi, mik\xc3\xa4 on seuran historian paras saavutus. Kauden j\xc3\xa4lkeen nuori valmentaja j\xc3\xa4tti seuran ja siirtyi 2. Bundesliigaan DSC Arminia Bielefeldin p\xc3\xa4\xc3\xa4valmentajaksi. Kausi alkoi heikosti eik\xc3\xa4 Rehm onnistunut nostamaan Arminiaa l\xc3\xa4hellek\xc3\xa4\xc3\xa4n k\xc3\xa4rkitaistelua. Joukkue voitti h\xc3\xa4nen johdollaan vain yhden pelaamistaan 10 ottelusta ja seurajohto erotti nuoren valmentajansa lokakuussa 2016._NEWLINE_Helmikuussa 2017 Rehmist\xc3\xa4 tuli SV Wehen Wiesbadenin p\xc3\xa4\xc3\xa4valmentaja kes\xc3\xa4\xc3\xa4n 2019 ulottuvalla sopimuksella.'